CELEX: 32012R0946
Language: hu
Date: 2012-07-12 00:00:00
Title: A Bizottság 946/2012/EU felhatalmazáson alapuló rendelete ( 2012. július 12. ) az 1060/2009/EK európai parlamenti és tanácsi rendeletnek az Európai Értékpapírpiaci Hatóság által a hitelminősítő intézetekre kiszabott pénzbírságok eljárási szabályai, köztük a védelemhez való jogra vonatkozó szabályok és a határidők tekintetében történő kiegészítéséről  EGT-vonatkozású szöveg

16.10.2012   
            
            
               HU
            
            
               Az Európai Unió Hivatalos Lapja
            
            
               L 282/23
            
         A BIZOTTSÁG 946/2012/EU FELHATALMAZÁSON ALAPULÓ RENDELETE
   (2012. július 12.)
   az 1060/2009/EK európai parlamenti és tanácsi rendeletnek az Európai Értékpapírpiaci Hatóság által a hitelminősítő intézetekre kiszabott pénzbírságok eljárási szabályai, köztük a védelemhez való jogra vonatkozó szabályok és a határidők tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló 513/2011/EU rendelettel (1) módosított 2009. szeptember 16-i 1060/2009/EK európai parlamenti és tanácsi rendeletre (2) és különösen annak 23e. cikke (7) bekezdésére,
   mivel:
   
               (1)
            
            
               A Bizottság felhatalmazást kapott arra, hogy eljárási szabályokat fogadjon el az Európai Értékpapírpiaci Hatóság (EÉPH) azon hatáskörének gyakorlására vonatkozóan, amely alapján az EÉPH pénzbírságot és időszakos kényszerítő bírságot szabhat ki hitelminősítő intézetekre és hitelminősítési tevékenységekben részt vevő személyekre. E szabályokat felhatalmazáson alapuló jogi aktus útján kell elfogadni, és a szabályoknak ki kell terjedniük a védelemhez való jogra, a határidőkre, a pénzbírságok és időszakos kényszerítő bírságok beszedésére vonatkozó rendelkezésekre, valamint a pénzbírságok és időszakos kényszerítő bírságok kiszabására és végrehajtására vonatkozó elévülési időkkel kapcsolatos részletes rendelkezésekre.
            
         
               (2)
            
            
               Ez a felhatalmazáson alapuló jogi aktus az EÉPH hitelminősítő intézetekre vonatkozó közvetlen felügyeleti hatáskörében kiszabott pénzbírságok és kényszerítő bírságok esetében az EÉPH által követendő eljárási szabályokat határozza meg. Fontos, hogy az olyan eljárási szabályok, amelyeket egy uniós szabályozó hatóságnak kell betartania, közvetlenül alkalmazandók legyenek, és ne igényeljenek a nemzeti jogba történő további átültetést. Indokolt ezért, hogy a Bizottság e szabályokat uniós rendelet keretében fogadja el. Csak rendelet segítségével valósítható meg továbbá az a cél, hogy a védelemhez való jogra egységes szabályozás vonatkozzon.
            
         
               (3)
            
            
               A meghallgatáshoz való jogot elismeri az Alapjogi Charta 41. cikke (2) bekezdésének a) pontja. A hitelminősítő intézetek és az EÉPH fellépése által érintett más személyek védelemhez való jogának tiszteletben tartása, valamint annak biztosítása érdekében, hogy végrehajtási döntései során az EÉPH minden vonatkozó tényt figyelembe vegyen, az EÉPH-nak meg kell hallgatnia a hitelminősítő intézeteket vagy bármely más érintett személyt. A meghallgatás jogát az EÉPH vizsgálati tisztviselője vagy felügyeleti tanácsa által kibocsátott megállapításközlésre válaszoló írásbeli beadványok benyújtásának joga útján kell biztosítani az érintett személyek számára.
            
         
               (4)
            
            
               Miután a hitelminősítő intézet eljuttatta írásbeli beadványait a vizsgálati tisztviselőnek, a felügyeleti tanács kézhez kapja az e beadványokat is tartalmazó teljes ügyiratot.
            
         
               (5)
            
            
               Előfordulhat azonban, hogy a hitelminősítő intézet által a vizsgálati tisztviselőhöz vagy adott esetben a felügyeleti tanácshoz eljuttatott írásbeli beadványok egyes elemei nem kellőképpen világosak vagy részletezettek, és hogy azokat a hitelminősítő intézetnek részletesebben ki kell fejtenie. Amennyiben a vizsgálati tisztviselő vagy adott esetben a felügyeleti tanács úgy ítéli meg, hogy ez a helyzet áll fenn, az EÉPH szóbeli meghallgatást rendelhet el annak érdekében, hogy a hitelminősítő intézet tisztázza ezeket az elemeket.
            
         
               (6)
            
            
               Az Európai Unió Alapjogi Chartája 41. cikke (2) bekezdésének b) pontja elismeri azt a jogot, hogy a személyére vonatkozó iratokba a bizalmas adatkezeléshez, illetőleg a szakmai és üzleti titokhoz fűződő jogos érdekek tiszteletben tartása mellett bárki betekintsen. Az 1060/2009/EK rendelet 23e. cikkének (4) bekezdése, 25. cikkének (2) bekezdése és 36c. cikkének (2) bekezdése megállapítja, hogy az EÉPH eljárása alá vont személyek jogainak védelemére tekintettel e személyeknek jogukban áll betekinteni az EÉPH ügyiratába, amennyiben ez nem sérti más személyeknek az üzleti titkok és személyes adataik védelméhez fűződő jogos érdekét. Az ügyiratba való betekintés joga nem terjed ki a bizalmas információkra.
            
         
               (7)
            
            
               Az 1/2003/EK tanácsi rendelet (3) részletes szabályokat állapít meg az elévülési idők vonatkozásában azokra az esetekre, amikor a Bizottság az Európai Unió működéséről szóló szerződés 101. vagy 102. cikke alapján pénzbírsággal sújt vállalkozásokat. A hatályos tagállami jogszabályok kifejezetten az értékpapírjog területén vagy tágabban az általános közigazgatási jog részeként ugyancsak rendelkeznek elévülési időkről. Az e rendelet 6. és a 7. cikkében foglalt szabályok elsősorban a tagállami szabályok és az uniós jog közös vonásait tükrözik.
            
         
               (8)
            
            
               Az 1060/2009/EK rendelet és ez a rendelet említést tesz időtartamokról és időpontokról. Teszi ezt például a hitelminősítő intézetek nyilvántartásba vétele vagy a szankciók kiszabására és végrehajtására alkalmazandó elévülési idők vonatkozásában. Ezen időtartamok helyes kiszámítása érdekében célszerű az uniós jogban már létező szabályokat alkalmazni, nevezetesen a Tanács és a Bizottság aktusai tekintetében az időtartamokra, időpontokra és határidőkre vonatkozó szabályok meghatározásáról szóló, 1971. június 3-i 1182/71/EGK, Euratom tanácsi rendeletet (4).
            
         
               (9)
            
            
               Az 1060/2009/EK rendelet 36d. cikke úgy rendelkezik, hogy a rendelet 36a. és a 36b. cikke alapján az EÉPH által kiszabott pénzbírságok és időszakos kényszerítő bírságok végrehajthatók, és hogy a végrehajtásra annak az államnak a polgári eljárásjogi szabályai vonatkoznak, amelynek területén a behajtásra sor kerül. A megfelelő összeget az Európai Unió általános költségvetésében kell elszámolni.
            
         
               (10)
            
            
               A hatékony felügyelet és végrehajtás azonnali gyakorlása érdekében e rendeletnek a kihirdetését követő harmadik napon hatályba kell lépnie,
            
         ELFOGADTA EZT A RENDELETET:
   1. cikk
   Tárgy
   Ez a rendelet eljárási szabályokat állapít meg az Európai Értékpapírpiaci Hatóság (EÉPH) által a hitelminősítő intézetekre vagy más, az EÉPH végrehajtási eljárási hatáskörébe tartozó személyekre kiszabott pénzbírságok és időszakos kényszerítő bírságok tekintetében, egyebek mellett a védelemhez való jog és az elévülési idő vonatkozásában.
   2. cikk
   A vizsgálati tisztviselő általi meghallgatáshoz való jog
   (1)   A vizsgálat befejezésekor, mielőtt a 3. cikk (1) bekezdésének megfelelően benyújtaná a megállapításait tartalmazó ügyiratot az EÉPH felügyeleti tanácsának, a vizsgálati tisztviselő írásban értesíti a vizsgálat által érintett személyt megállapításairól, és lehetőséget biztosít számára, hogy a 3. cikkének (1) bekezdésének megfelelően írásbeli beadványokat nyújtson be. A megállapításközlés tartalmazza azokat a tényeket, amelyek az 1060/2009/EK rendelet III. mellékletében felsorolt jogsértést vagy jogsértéseket képezhetnek, valamint az e jogsértéseket súlyosbító vagy enyhítő tényezőket is.
   (2)   A megállapításközlés ésszerű határidőt állapít meg, amelyen belül a vizsgálat által érintett személy írásbeli beadványokat nyújthat be. Az e határidő lejárta után beérkezett írásbeli beadványokat a vizsgálati tisztviselő nem köteles figyelembe venni.
   (3)   A vizsgálat által érintett személy írásbeli beadványaiban minden számára ismert és védelme szempontjából releváns tényt részletezhet. A bemutatott tények bizonyítására csatolja a vonatkozó dokumentumokat. Javasolhatja a vizsgálati tisztviselőnek, hogy hallgasson meg más személyeket, akik megerősíthetik a vizsgálat által érintett személy beadványaiban foglalt tényeket.
   (4)   A vizsgálati tisztviselő szóbeli meghallgatásra is meghívhatja a megállapításközlés vizsgálat által érintett címzettjét. A vizsgálat által érintett személyt ügyvédei vagy a meghallgatási tisztviselő által elfogadott más, megfelelően képesített személyek segíthetik. A szóbeli meghallgatások nem nyilvánosak.
   3. cikk
   Az EÉPH felügyeleti tanácsa általi meghallgatáshoz való jog pénzbírságok és felügyeleti intézkedések tekintetében
   (1)   A vizsgálati tisztviselő által az EÉPH felügyeleti tanácsának benyújtandó teljes ügyirat legalább a következő dokumentumokat tartalmazza:
   
               —
            
            
               a hitelminősítő intézetnek címzett megállapításközlés egy példánya,
            
         
               —
            
            
               a hitelminősítő intézet írásbeli beadványainak egy példánya,
            
         
               —
            
            
               a szóbeli meghallgatások jegyzőkönyve.
            
         (2)   Amennyiben az EÉPH felügyeleti tanácsa úgy ítéli meg, hogy a vizsgálati tisztviselő által benyújtott ügyirat hiányos, kiegészítő dokumentumok benyújtására felhívó, indoklással ellátott kérelemmel visszaküldi azt a vizsgálati tisztviselőnek.
   (3)   Amennyiben az EÉPH felügyeleti tanácsa a hiánytalan ügyirat alapján úgy ítéli meg, hogy a megállapításközlésben ismertetett tények nem alapozzák meg az 1060/2009/EK rendelet III. mellékletében felsorolt jogsértések egyikének elkövetését sem, határozatot hoz az ügy lezárásáról, és a döntésről értesíti a vizsgálat által érintett személyt.
   (4)   Amennyiben az EÉPH felügyeleti tanácsa nem ért egyet a vizsgálati tisztviselő megállapításaival, új megállapításközlést küld a vizsgálat által érintett személynek.
   A megállapításközlés ésszerű határidőt állapít meg, amelyen belül a vizsgálat által érintett személy írásbeli beadványokat nyújthat be. Az e határidő lejárta után beérkezett írásbeli beadványokat az EÉPH felügyeleti tanácsa nem köteles figyelembe venni azon határozatainak meghozatala során, amelyeket a jogsértés fennállása tekintetében, valamint a felügyeleti intézkedések és pénzbírság kiszabása tekintetében az 1060/2009/EK rendelet 24. és 36a. cikke értelmében hoz.
   Az EÉPH felügyeleti tanácsa szóbeli meghallgatásra is meghívhatja a megállapításközlés vizsgálat által érintett címzettjét. A vizsgálat által érintett személyt ügyvédei vagy az EÉPH felügyeleti tanácsa által elfogadott más, megfelelően képesített személyek segíthetik. A szóbeli meghallgatások nem nyilvánosak.
   (5)   Amennyiben az EÉPH felügyeleti tanácsa egyetért a vizsgálati tisztviselő megállapításaival, értesíti erről a vizsgálat által érintett személyt. Az értesítésben ésszerű határidőt állapít meg, amelyen belül a vizsgálat által érintett személy írásbeli beadványokat nyújthat be. Az e határidő lejárta után beérkezett írásbeli beadványokat az EÉPH felügyeleti tanácsa nem köteles figyelembe venni azon határozatainak meghozatala során, amelyeket a jogsértés fennállása tekintetében, valamint a felügyeleti intézkedések és pénzbírság kiszabása tekintetében az 1060/2009/EK rendelet 24. és 36a. cikke értelmében hoz.
   Az EÉPH felügyeleti tanácsa szóbeli meghallgatásra is meghívhatja a megállapításközlés vizsgálat által érintett címzettjét. A vizsgálat által érintett személyt ügyvédei vagy az EÉPH felügyeleti tanácsa által elfogadott más, megfelelően képesített személyek segíthetik. A szóbeli meghallgatások nem nyilvánosak.
   (6)   Amennyiben az EÉPH felügyeleti tanácsa úgy dönt, hogy az 1060/2009/EK rendelet III. mellékletében felsorolt jogsértések közül egyet vagy többet a vizsgálat által érintett személy elkövetett, továbbá a 36a. cikknek megfelelően pénzbírság kiszabásáról határoz, akkor e határozatról késedelem nélkül értesíti a vizsgálat által érintett személyt.
   4. cikk
   Az EÉPH felügyeleti tanácsa általi meghallgatáshoz való jog időszakos kényszerítő bírságok tekintetében
   Mielőtt az 1060/2009/EK rendelet 36b. cikke (1) bekezdésének megfelelő időszakos kényszerítő bírság kiszabásáról határoz, a felügyeleti tanács megállapításközlést juttat el az eljárás által érintett személyhez, amelyben tájékoztatást ad a bírság kiszabásának okairól és a bírság mulasztási naponkénti összegéről. A megállapításközlés határidőt állapít meg, amelyen belül az érintett személy írásbeli beadványokat nyújthat be. Az e határidő lejárta után beérkezett írásbeli beadványokat az EÉPH felügyeleti tanácsa nem köteles figyelembe venni azon határozatainak meghozatala során, amelyeket az időszakos kényszerítő bírság tekintetében hoz.
   Időszakos kényszerítő bírság nem szabható ki azt követően, hogy a hitelminősítő intézet vagy érintett személy megfelel az 1060/2009/EK rendelet 36b. cikk (1) bekezdésének a)–d) pontjában említett vonatkozó határozatnak.
   Az EÉPH felügyeleti tanácsa szóbeli meghallgatásra is meghívhatja az eljárás által érintett személyt. Az eljárás által érintett személyt ügyvédei vagy az EÉPH felügyeleti tanácsa által elfogadott más, megfelelően képesített személyek segíthetik. A szóbeli meghallgatások nem nyilvánosak.
   5. cikk
   Iratbetekintés és a dokumentumok felhasználása
   (1)   Kérésre az EÉPH iratbetekintést engedélyez azon felek számára, akiknek a vizsgálati tisztviselő vagy a felügyeleti tanács megállapításközlést küldött. Az iratbetekintés engedélyezésére a megállapításközlésről történő értesítést követően kerül sor.
   (2)   Azok a dokumentumok, amelyekbe e cikknek megfelelően biztosítottak betekintést, kizárólag az 1060/2009/EK rendelet alkalmazásában folytatott bírósági és közigazgatási eljárásokban használhatók fel.
   6. cikk
   A szankciók kiszabására vonatkozó elévülési idők
   (1)   Az EÉPH hitelminősítő intézetekre vonatkozó pénzbírság kiszabásával kapcsolatos hatásköre tekintetében a következő elévülési idők alkalmazandók:
   
               a)
            
            
               három év azon jogsértések vonatkozásában, amelyek esetében az 1060/2009/EK rendelet 36a. cikkének (2) bekezdésében előirányzott pénzbírság legalacsonyabb alapösszege 50 000 EUR vagy annál kevesebb;
            
         
               b)
            
            
               öt év minden más jogsértés vonatkozásában.
            
         (2)   Az (1) bekezdésben említett időtartamokat a jogsértés elkövetésének napját követő naptól kell számítani. Folyamatos vagy ismétlődő jogsértések esetén azonban az elévülési idő a jogsértés megszűnésének napján kezdődik.
   (3)   Az EÉPH bármely olyan fellépése, amelyre az 1060/2009/EK rendelet megsértésével kapcsolatos vizsgálat vagy eljárás céljából kerül sor, megszakítja a pénzbírságok kiszabására vonatkozó elévülési időt. Az elévülési idő megszakítása azon a napon kezdődik, amelyen a fellépésről értesítik a hitelminősítő intézetet vagy a vizsgálat vagy eljárás által érintett személyt.
   (4)   Az elévülési idő minden egyes megszakítást követően újra kezdődik. Az elévülési idő azonban legkésőbb azon a napon lejár, amelyen az elévülési idő kétszeresének megfelelő időtartam anélkül telt el, hogy az EÉPH pénzbírságot szabott volna ki. Ez az időszak meghosszabbodik azzal az időszakkal, ameddig a (5) bekezdés szerint az elévülés nyugszik.
   (5)   A pénzbírság kiszabása tekintetében alkalmazandó elévülés mindaddig nyugszik, amíg az EÉPH határozata az 1095/2010/EU európai parlamenti és tanácsi rendelet (5) 58. cikke szerinti fellebbviteli tanács előtti vagy az 1060/2009/EK rendelet 36e. cikkének megfelelően az Európai Unió Bírósága előtti eljárás tárgyát képezi.
   7. cikk
   A szankciók végrehajtására vonatkozó elévülési idők
   (1)   Az EÉPH-nak az 1060/2009/EK rendelet 36a. és 36b. cikke értelmében hozott határozatok végrehajtására vonatkozó hatásköre öt év alatt évül el.
   (2)   Az (1) bekezdésben említett időtartamot a határozat jogerőssé válásának napját követő naptól kell számítani.
   (3)   A szankciók végrehajtására vonatkozó elévülési időt megszakítja:
   
               a)
            
            
               az EÉPH által a hitelminősítő intézetnek vagy a határozat által érintett más személynek küldött, a pénzbírság vagy időszakos kényszerítő bírság eredeti összegét megváltoztató értesítés;
            
         
               b)
            
            
               az EÉPH-nak vagy az EÉPH kérésére eljáró tagállami hatóságnak a pénzbírság vagy az időszakos kényszerítő bírság kifizetésének vagy kifizetési feltételeinek végrehajtására irányuló fellépése.
            
         (4)   Az elévülési idő minden egyes megszakítást követően újra kezdődik.
   (5)   A szankciók végrehajtása tekintetében alkalmazandó elévülés mindaddig nyugszik, amíg:
   
               a)
            
            
               a kötelezett fizetési haladékot kapott;
            
         
               b)
            
            
               a kifizetés végrehajtását felfüggesztették az EÉPH-nak az 1095/2010/EU rendelet 58. cikke szerinti fellebbviteli tanácsa általi vagy az 1060/2009/EK rendelet 36e. cikkének megfelelően az Európai Unió Bírósága általi határozathozatalig.
            
         8. cikk
   A pénzbírságok és az időszakos kényszerítő bírságok beszedése
   Véglegessé válásukig az EÉPH által beszedett pénzbírságok és időszakos kényszerítő bírságok az EÉPH számvitelért felelős tisztviselője által nyitott kamatozó számlán kerülnek elhelyezésre. Ez idő alatt az említett összegek nem számolhatók el az EÉPH költségvetésében, és nem tarthatók nyilván költségvetési összegekként.
   Miután az EÉPH számvitelért felelős tisztviselője megállapította, hogy a pénzbírságok és/vagy időszakos kényszerítő bírságok a lehetséges jogorvoslati eljárások eredményét követően véglegessé váltak, azokat és a felhalmozott kamatot átutalja a Bizottságnak. Az összegeket ezt követően általános bevételként elszámolják az Unió költségvetésében.
   Az EÉPH számvitelért felelős tisztviselője rendszeres időközönként jelentést tesz a Belső Piaci és Szolgáltatási Főigazgatóság számvitelért felelős tisztviselőjének a pénzbírságok és az időszakos kényszerítő bírságok összegéről és azok státusáról.
   9. cikk
   Időtartamok, időpontok és határidők számítása
   Az időtartamok, időpontok és határidők tekintetében az 1182/71/EGK, Euratom rendelet szabályai alkalmazandók.
   10. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. július 12-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 145., 2011.5.31., 30. o.
   
      (2)  HL L 302., 2009.11.17., 1. o.
   
      (3)  HL L 1., 2003.1.4., 1. o.
   
      (4)  HL L 124., 1971.6.8., 1. o.
   
      (5)  HL L 331., 2010.12.15., 84. o.